RSP พุ่งพรวดกว่า 7% รับอานิสงส์เงินบาทแข็งค่า โบรกฯ แนะซื้อ วางเป้า 9.5 บ.
RSP พุ่งพรวดกว่า 7% รับอานิสงส์เงินบาทแข็งค่า ล่าสุด ณ เวลา 15.11 น. อยู่ที่ 5.55 บาท บวก 0.40 บาท หรือ 7.77% สูงสุดที่ 5.60 บาท ต่ำสุดที่ 5.05 บาท ด้วยมูลค่าซื้อขาย 60.89 ล้านบาท ด้าน โบรกฯ แนะซื้อ วางเป้า 9.5 บ. คาดกำไร Q4 ฟื้นตัว ตามกำลังซื้อสูงขึ้น-แบรนด์ Pony โตกว่าเป้า
16 ม.ค. 2561

ผู้สื่อข่าวรายงานว่า ราคาหุ้น บริษัท ริช สปอร์ต จำกัด (มหาชน) หรือ RSP ล่าสุด ณ เวลา 15.11 น. อยู่ที่ 5.55 บาท บวก 0.40 บาท หรือ 7.77% สูงสุดที่ 5.60 บาท ต่ำสุดที่ 5.05 บาท ด้วยมูลค่าซื้อขาย 60.89 ล้านบาท

ด้าน บล.เคจีไอ (ประเทศไทย) ระบุในบทวิเคราะห์ว่า ค่าเงินบาทที่แข็งค่าเทียบค่าเงินดอลลาร์สหรัฐฯในขณะนี้ เป็น Sentiment บวกต่อหุ้นกลุ่มนำเข้าสินค้าและวัตถุดิบจากต่างประเทศ (แต่ขายสินค้าในไทย) เช่น RSP นำเข้ารองเท้า Converse มาขายในไทย
ส่วน บล.ฟินันเซีย ไซรัส ระบุในบทวิเคราะห์ แนะนำซื้อ RSP ให้ราคาเป้าหมาย 9.5 บาท โดยราคาปัจจุบันยังน่าสนใจมากในแง่ Valuation คิดเป็น PE ปี 61 เพียง 13 เท่า ไม่ถึงครึ่งของกลุ่มค้าปลีกที่ 28 เท่า
ทั้งนี้คาดกำไรไตรมาส 4/60 ฟื้นตัวต่อเนื่องมาอยู่ที่ราว 50-55 ล้านบาท จาก 46 ล้านบาทในไตรมาส 3/60 ตามการฟื้นตัวของกำลังซื้อและเป็นช่วง High Season ขณะที่ยอดขายแบรนด์ Pony ทำได้ดีกว่าเป้าเกือบเท่าตัว และแผนเปิดสาขาที่กัมพูชามาเร็วกว่าคาด น่าจะได้เห็นสาขาแรกก.พ. 61 ซึ่งยังไม่ได้รวมในประมาณการ โดยคาดกำไรผ่านจุดต่ำสุดไปแล้วในปี 60 ที่ลดลง 24% เทียบจากปีก่อน ก่อนจะกลับมาโต 30% เทียบจากปีก่อน อยู่ที่ 296 ล้านบาทในปี 61
 